**160911\_17.\_soendag\_i\_treenighetstiden - Torsnes kirke**

**v/Frank Oterholt**, prest og rådgiver (prekenen starter på s. 3)

**Evangelium**

**35** Mens han ennå talte, kom det folk fra synagogeforstanderens hus og sa: «Din datter er død. Hvorfor bryr du mesteren lenger?» **36** Jesus hørte det som ble sagt, og sa til synagogeforstanderen: «Frykt ikke, bare tro!» **37** Nå lot han ingen andre følge med enn Peter, Jakob og Johannes, Jakobs bror. **38** Da de kom til synagogeforstanderens hus og han så alt oppstyret og folk som gråt og jamret seg,**39** gikk han inn og sa til dem: «Hvorfor støyer og gråter dere? Barnet er ikke dødt; hun sover.» **40** De bare lo av ham. Men han drev alle ut og tok med seg barnets far og mor og dem som var med ham, og gikk inn der barnet lå. **41** Så tok han barnet i hånden og sa: «Talita kumi!» Det betyr: «Lille jente, jeg sier deg: Stå opp!» **42** Straks reiste jenta seg og gikk omkring; hun var tolv år gammel. Og de ble helt ute av seg av undring.**43** Men han påla dem strengt at ingen måtte få vite dette, og han sa at de skulle gi henne noe å spise. [Mark 5,35-43](http://www.bibel.no/Nettbibelen?query=YmBo4edP7WIz7Y/NDJcwVfiM04W1gLmeL+COh3pCdr3etQyyhhez/0jQYKnlEBMlusE0xbCy7mL8t+Vla7gDbw==)

**Lesetekst 1**

**1** Herrens hånd kom over meg. Ved Herrens ånd førte han meg ut og satte meg ned i en dal som var full av knokler. **2** Han førte meg omkring blant dem. Se, det lå en stor mengde knokler utover dalen, og de var helt tørre. **3** Da sa han til meg: «Menneske, kan disse knoklene bli levende igjen?» Jeg svarte: «Min Herre og Gud, det vet bare du.» **4** Han sa: «Tal profetord over disse knoklene og si til dem: Tørre knokler, hør Herrens ord! **5** Så sier Herren Gud til disse knoklene: Se! Jeg lar det komme ånd i dere, så dere blir levende. **6** Jeg fester sener på dere, legger på kjøtt, trekker hud over og gir dere åndedrett så dere blir levende. Da skal dere kjenne at jeg er Herren.»

**7** Jeg talte profetord, slik jeg hadde fått påbud om. Se, jeg profeterte, og det begynte å buldre og skjelve. Knoklene la seg inn mot hverandre, knokkel mot knokkel.**8** Jeg så, og se! – det kom sener og kjøtt på dem, og hud ble trukket over. Men ånd manglet de. **9** Da sa han til meg: «Tal profetord til ånden! Menneske, tal profetisk og si til ånden: Så sier Herren Gud: Kom, ånd, fra de fire vindretninger og blås på disse drepte så de blir levende.»   
    **10** Jeg talte profetord, slik han hadde befalt meg. Da kom det ånd i dem, så de ble levende. De reiste seg opp og sto på føttene. Det var en umåtelig stor hær.   
    **11** Så sa han til meg: Menneske, disse knoklene er hele Israels folk. Hør hva de sier: «Våre knokler er tørket inn, vårt håp er knust. Det er ute med oss!» **12** Tal derfor profetord og si til dem: Så sier Herren Gud: Se, mitt folk, jeg åpner gravene deres og lar dere stige opp av grav. Så fører jeg dere til Israels land. **13** Mitt folk, dere skal kjenne at jeg er Herren når jeg åpner gravene deres og lar dere stige opp av grav! **14** Jeg gir dere min ånd så dere blir levende, og lar dere finne hvile i deres eget land. Da skal dere kjenne at jeg, Herren, har talt og satt det i verk, sier Herren. [Esek 37,1-5(10-14)](http://www.bibel.no/Nettbibelen?query=nc9NU5pycDQavKSrSjzgSuWv1bGh6E0B0UHFYi0tkhtgKkVnCQsWoXCu/E8wXUP32aZryXCQvM/KwEqpFbrCLA==)

**Lesetekst 2**

**20** Min lengsel og mitt håp er at jeg ikke skal bli til skamme i noe, men at Kristus, nå som alltid, skal bli opphøyd for alles øyne ved min kropp, enten jeg skal leve eller dø.   
**21** Å leve er for meg Kristus, og å dø er en vinning. **22** Men hvis jeg får bli i live, kan jeg gjøre et arbeid som bærer frukt, og da vet jeg ikke hva jeg skal velge. **23** Jeg kjenner meg trukket til begge sider: Jeg lengter etter å bryte opp og være sammen med Kristus, for det er så mye, mye bedre. **24** Men for deres skyld er det mer nødvendig at jeg fortsatt får leve. **25** Og fordi jeg er trygg på dette, vet jeg at jeg skal bli i live, ja, bli hos dere alle og hjelpe dere til fremgang og glede i troen. **26** Da skal dere få rikelig grunn til å være glade og stolte i Kristus Jesus for min skyld, når jeg kommer til dere igjen. [Fil 1,20-26](http://www.bibel.no/Nettbibelen?query=HpOA193MjxNPBRIz/r81qOZVoZJKz6fiwfJ/+OXGriRQVkkzsGwtqfhYMNQkaPqus+HJLu+x3/7htO0nGYHwAA==)

**Fortellingstekst**

**1** En mann som het Lasarus, var blitt syk. Han var fra Betania, landsbyen der Maria og hennes søster Marta bodde. **2** Det var Maria som salvet Herren med fin salve og tørket føttene hans med håret sitt. Lasarus, som lå syk, var hennes bror. **3** Søstrene sendte bud til Jesus og sa: «Herre, han som du er så glad i, er syk.» **4** Da Jesus fikk høre det, sa han: «Denne sykdommen fører ikke til døden, men er til Guds ære. For ved den skal Guds Sønn bli herliggjort.» **5** Jesus var glad i Marta og hennes søster og Lasarus.

**6** Da han hadde fått høre at Lasarus var syk, ble han enda to dager der han var.**7** Deretter sa han til disiplene: «La oss dra tilbake til Judea.» **8** «Rabbi, jødene prøvde nettopp å steine deg, og nå drar du dit igjen?» sa disiplene. **9** Jesus svarte: «Har ikke dagen tolv timer? Den som vandrer om dagen, snubler ikke. For han ser denne verdens lys. **10** Men den som vandrer om natten, snubler. For han har ikke lyset i seg.»

**11** Da han hadde sagt dette, sa han til dem: «Vår venn Lasarus er sovnet, men jeg går og vekker ham.» **12** Da sa disiplene: «Herre, hvis han er sovnet, blir han nok frisk.»**13** Jesus hadde talt om hans død, men de trodde han hadde talt om vanlig søvn. **14** Da sa Jesus rett ut: «Lasarus er død. **15** Og for deres skyld er jeg glad for at jeg ikke var der, så dere kan tro. Men la oss gå til ham.» **16** Tomas, han som ble kalt Tvillingen, sa da til de andre disiplene: «Vi blir også med, så vi kan dø sammen med ham.»

**17** Da Jesus kom fram, fikk han vite at Lasarus alt hadde ligget fire dager i graven.**18** Betania ligger like ved Jerusalem, omtrent femten stadier fra byen, **19** og mange av jødene var kommet til Marta og Maria for å trøste dem i sorgen over broren. **20** Da Marta hørte at Jesus kom, gikk hun for å møte ham. Maria ble sittende hjemme.**21** Marta sa til Jesus: «Herre, hadde du vært her, var ikke broren min død. **22** Men også nå vet jeg at alt det du ber Gud om, vil han gi deg.» **23** «Din bror skal stå opp», sier Jesus. **24** «Jeg vet at han skal stå opp i oppstandelsen på den siste dag», sier Marta.**25** Jesus sier til henne: «Jeg er oppstandelsen og livet. Den som tror på meg, skal leve om han enn dør. **26** Og hver den som lever og tror på meg, skal aldri i evighet dø. Tror du dette?» **27** «Ja, Herre», sier hun, «jeg tror at du er Messias, Guds Sønn, han som skal komme til verden.»

**28** Da hun hadde sagt dette, gikk hun og kalte i all stillhet på sin søster Maria og sa til henne: «Mesteren er her og spør etter deg.» **29** Da Maria hørte det, sto hun straks opp og gikk ut til ham. **30** Jesus var ennå ikke kommet inn i landsbyen, men var fremdeles der Marta hadde møtt ham. **31** Jødene som var hjemme hos Maria for å trøste henne, så at hun brått reiste seg og gikk ut. De fulgte etter fordi de trodde at hun ville gå til graven for å gråte der.

**32** Da Maria kom dit Jesus var, og fikk se ham, kastet hun seg ned for føttene hans og sa: «Herre, hadde du vært her, ville ikke broren min vært død.» **33** Da Jesus så at både hun og alle jødene som fulgte henne, gråt, ble han opprørt og rystet i sitt innerste, **34** og han sa: «Hvor har dere lagt ham?» «Herre, kom og se», sa de. **35** Jesus gråt. **36** «Se hvor glad han var i ham», sa jødene. **37** Men noen av dem sa: «Kunne ikke han som åpnet øynene på den blinde, også ha hindret at denne mannen døde?»**38** Jesus ble igjen opprørt og gikk bort til graven. Det var en hule, og det lå en stein foran åpningen. **39** Jesus sier: «Ta steinen bort!» «Herre», sier Marta, den dødes søster, «det lukter alt av ham. Han har jo ligget fire dager i graven.» **40** Jesus sier til henne: «Sa jeg deg ikke at hvis du tror, skal du se Guds herlighet?» **41** Så tok de bort steinen. Jesus løftet blikket mot himmelen og sa: «Far, jeg takker deg fordi du har hørt meg. **42** Jeg vet at du alltid hører meg. Men jeg sier dette på grunn av alt folket som står omkring, så de skal tro at du har sendt meg.» **43** Da han hadde sagt dette, ropte han høyt: «Lasarus, kom ut!» **44** Da kom den døde ut, med liksvøp rundt hender og føtter og med et tørkle bundet over ansiktet. Jesus sa til dem: «Løs ham og la ham gå!» [Joh 11,1-44](http://www.bibel.no/Nettbibelen?query=JSK6x8syuELtc2PioiuanUIeJeEG8RLlqpjv9HK46pUWVn71VubjBWmUhLNtpUEXwyCngQPiAtHEN6pIjIYCOw==)

PREKEN

160911 Torsnes kirke 17. søndag i treenighetstiden

v/ Frank Oterholt, rådgiver/prest

**En dåp i dagens gudstjeneste**

I vår kirke feirer vi gudstjenester på søndager. Det er fordi Jesus stod opp på fra de døde på en søndag. Denne søndagen – dagen i dag, kalles også *”oppstandelsesdagen på høsten”*. Dagen i dag er altså en slags ”påskedag” ved inngangen til høsten.

Høsten er jo en tung tid på mange måter. Hittil har vi vært velsignet med godt vær, men vi vet at om en stund vil bladene begynne å falle av trærne.

Mange er veldig glade i høsten, men mange av oss synes også at høsten er en trist påminnelse om naturens forgjengelighet, og om vår egen forgjengelighet.

Men vi kan også gjerne se litt positivt på dette at naturen legger seg til ro – naturen dør, på høsten: Det er jo fordi den forbereder seg på våren som kommer om noen måneder, med ny vekst og nytt liv. Skaperverket fornyer seg hele tiden. Derfor veksler årstidene. Slik har Gud skapt vår verden (Salme 103). Liv går til grunne og nytt liv kommer til, hele tiden.

**Å få barn**

Dere som har fått barn, som dere i dag bærer til dåpen, har opplevd dette skapelsesunderet på en spesiell måte. Å få barn er det største beviset på at livet lever - videre, livet fornyer seg. Vi fornyer oss. Vi fører slekten videre. Å få egne barn gir oss også glede og tro på at livet er meningsfylt.

Men …. samtidig …. alt dette som gir oss glede, går jo parallelt med vissheten om at alt liv er skjørt. Det er jo derfor vi er så redde for barna våre. Vi blir både litt «hønemor» og litt «tiger-far» når vi er foreldre. Og det er bra, for barna trenger vår beskyttelse fra de bli født og til langt opp i ungdomstiden.

Jeg har selv 3 voksne barn, som for lengst klarer seg selv, men jeg synes at jeg fremdeles passer litt på dem, … på mange måter, i all fall: jeg føler hele tiden omsorg for dem.

Og de benytter seg gjerne av det. Hver gang de trenger penger, eller en kausjonist i banken, så sender de mange meldinger til meg, med mange hjerter og mange kjærlighets-erklæringer:

«Kan du ikke vippse over noen penger a’, pappa» <3 <3 <3 (hjerte, hjerte, hjerte).»

Sånn er det å ha voksne barn.

De elsker deg *«for alt det du er verdt»* ☺.

**Livet gir bekymringer**

Så er det selvfølgelig også mange bekymringer knyttet til det å ha egne barn. Det er også en del av livet. Den som vil bære frem nytt liv, må også ta del i de byrdene og sorgene som livet byr på. Hvem skulle tatt vare på barna våre hvis ikke vi selv gjorde det?

… Jada, det er mange barn som ikke opplever god omsorg, jeg vet det, det er mange barn på flukt, og barn i krig, i vår tid. Vi ser det hver dag på TV. Men også disse barna har foreldre som gjerne skulle ha tatt vare på dem, men det er umulig fordi de kanskje er døde eller på flukt fra sitt eget hjemland, pga. krig, terror og sult. Det er mange foreldre i verden som lider pga. tapet av sine barn.

**Teksten**

Og det er jo ingen ting vi er så redde for som at det skal skje noe med våre egne barn. Sånn er det. Og denne søndagens tekst handler om nettopp dette:

I dagen evangelium hørte vi om en familie på Jesus’ tid som mister sitt eget barn. Det var mye større barnedødelighet for 2000 år siden, enn det er i vår del av verden i dag. Vi hører mye om det i Bibelen.

Jesus kommer altså til et hus hvor folk gråter høylytt fordi de har fått høre at den lille jenta i familien er død. Hun er 12 år.

**Men Jesus sier:**

*”Barnet er ikke død; hun sover."*

**Hvorfor sier han det?** Kanskje fordi hun ikke var død ennå, eller kanskje Jesus kaller døden for en ”søvn”?

**For det første:**

Det var slik på Bibelens tid at den som var alvorlig syk, allerede var regnet som død. Den syke var allerede inne i *”dødens forgård”*1, den døende var allerede nede i *”i dødskyggens dal”*. Man begynte allerede å gråte over de døende. Det hører vi om i Bibelen (se Forkynneren 12,5).

Den som har vært alvorlig syke, skjønner hva som menes med dette: Som alvorlig syk, er du allerede nede i *«dødsskyggenes dal»*.

**Teksten – igjen:**

Så hører vi – i søndagens tekst – at Jesus går inn i denne familiens hus, han tar den lille jenta i hånda og sier (v.41f.):

*"Talita kumi!" Det betyr: "Lille jente, jeg sier deg: Stå opp!"*

*«Straks reiste jenta seg og gikk omkring; hun var tolv år gammel. Og de ble helt ute av seg av undring».*

Slik står det altså skrevet i dagens evangelium. Man kan tro hva man vil om under og helbredelser, men dette er kirkens evangelium. Det er dette vi er satt til å forkynne:

Jesus gir den lille jenta livet tilbake, men selvfølgelig bare for en periode. For vårt liv er begrenset av døden. Vi kan oppleve helbredelser. Ja. Vi kan oppleve at undere skjer. Ja. Men en dag når alle mennesker sitt livs grense.  Ingen av oss er lovet udødelighet i dette livet, nei, men det vi er lovet, det er Guds Rike. Dette riket bekjenner vi oss til hver søndag i Gudstjenesten.

**Vi sier dette i trosbekjennelsen på hver eneste gudstjeneste:**

*Jeg tror på Den hellige ånd,*   
*en hellig, allmenn kirke,*   
*de helliges samfunn,*   
*syndenes forlatelse,*   
*legemets oppstandelse*   
*og det evige liv.*

Dette er vår kirkes tro. Vi tror på legemets oppstandelse og det evige liv hos Gud. Den Gud som har skapt oss, og gitt oss livets gave, vil også ta vare på oss gjennom død, lidelse og sykdom, og reise oss opp igjen til evig liv hos Gud.

Dette er evangeliets løfte til oss. Og det er egentlig dette søndagens tekst handler om:

Når Jesus gjør tegn og under, er ikke det for å skape sensasjon – for sensasjoner varer bare en kort stund, og så er de glemt, … men Jesus gjør dette underet for å peke på det som skal komme.

Helbredelsesunderne i Bibelen peker frem mot den tiden da død og sykdom ikke skal være mer. Dette er vårt håp dette er vår kristne tro.

**Nattverden**

Det er dette vi minnes på hver gang vi mottar Herrens legeme og blod i Nattverden: Jesus døde for oss for at vi skal få evig liv sammen med ham.

Og i dag er det *”oppstandelsesdagen på høsten”*.

Og til det sier vi:

***Ære være Faderens og Sønnens og Den Hellige Ånd, som var, er og blir en sann Gud fra evighet og til evighet. Amen.***

Frank Oterholt

**Se også: Morgenandakten på NRK-Østfold 1/10 2010:**

Direktelink: <http://www.nrk.no/nyheter/distrikt/ostfold/1.7316639>

*FrankO. 11/9 2016*

‘’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’